Increment i disminució de l'aranzel
Règim transitori de quanties i d'increments i disminucions
Modificació de l'Estatut general dels procuradors dels tribunals d'Espanya
Judicis declaratius i disposicions comunes
Competència, acumulació, recusació, nul·litat i reconstrucció de les actuacions
Processos sobre capacitat, filiació i menors
Patents, marques, propietat industrial, intel·lectual, publicitat i competència deslleial
Habilitació de fons i reclamació de comptes de l'article 34 de la Llei 1/2000, de 7 de gener, d'enjudiciament civil
Execució forçosa i mesures cautelars
Actes de conciliació, jurisdicció voluntària i Registre Civil
Informacions per a perpètua memòria i dispensa de llei i altres actuacions
Dipòsit i reconeixement d'efectes
Embargament i dipòsit del valor de lletres de canvi
Expedients en matèria de nomenament de perits i coadministradors
Exhibició de llibres i documents
Sostracció de documents de crèdit
Alienació i apoderament d'efectes comercials
Altres actes de jurisdicció voluntària
Recurs de reposició i aclariment
Recurs extraordinari d'infracció processal i recursos de cassació foral i per infracció de normes
Rescissió i revisió de sentències fermes
Ordre penal: jutjats de menors i de vigilància penitenciària
Actuacions davant d'òrgans col·legiats
Jutjats de vigilància penitenciària
Ordre contenciós administratiu i de les administracions públiques
Procediment abreujat i ordinari i especials
Inadmissió, caducitat i desistiment del recurs
Actuacions davant el Tribunal Constitucional
Causes de separació i nul·litat
Disposicions generals aplicables a tots els ordres jurisdiccionals
Desglossament de documents i altres actuacions
La Llei orgànica 6/1985, d'1 de juliol, del poder judicial caracteritza els procuradors com a subjectes cooperants amb l'Administració de justícia i els atribueix amb exclusivitat la representació de les parts en tota mena de processos, excepte quan la llei autoritzi una altra cosa.
D'altra banda, l'article 242.4 de la Llei 1/2000, de 7 de gener, d'enjudiciament civil determina que els drets dels procuradors s'han de regular amb subjecció als aranzels.
La importància de la tasca professional que duen a terme es va reflectir en el Pacte d'Estat per a la reforma de la justícia, on es preveu l'aprovació d'un nou estatut general per a aquests professionals, materialitzat en el Reial decret 1281/2002, de 5 de desembre, i la potenciació de les funcions dels col·legis professionals.
Aquesta potenciació de funcions ja la va preconitzar la Llei d'enjudiciament civil.
La Llei persegueix que en els actes de comunicació les parts i els seus representants assumeixin un paper més actiu i eficaç, a fi de descarregar els tribunals del seu treball gestor.
En aquest sentit, el paper del procurador és clau.
Així doncs, l'article 276 disposa que el procurador traslladi a la representació de l'altra part, amb caràcter previ, les còpies dels escrits i els documents que hagi de presentar davant l'òrgan judicial, llevat de la demanda o de qualsevol altre escrit que pugui originar la primera compareixença en judici, i ometre aquest tràmit comporta la inadmissió de l'escrit o document.
Cal destacar, així mateix, la regulació del servei comú de recepció, amb seu en tots els edificis judicials de l'ordre civil, l'organització del qual és competència del col·legi de procuradors.
Finalment, en l'àmbit de l'execució l'article 626 atorga a l'òrgan judicial la facultat de nomenar dipositari dels béns mobles embargats el col·legi de procuradors, sempre que disposi d'un servei adequat.
No solament les noves funcions que els atribueix la legislació fan necessària una norma que reguli els drets aranzelaris d'aquests professionals; les nombroses reformes processals esdevingudes des de 1991 també incideixen en la conveniència d'aprovar un nou reial decret que reguli els aranzels.
Efectivament, des del Reial decret 1162/1991, de 22 de juliol, les noves lleis processals, singularment la Llei d'enjudiciament civil i la Llei 29/1998, de 13 de juliol, reguladora de la jurisdicció contenciosa administrativa, aconsellen no sols modificar el Reial decret esmentat, sinó aprovar-ne un altre que pugui sistematitzar les innovadores categories processals en funció de les quals els procuradors perceben els seus honoraris.
Amb relació a les quanties dels aranzels, aquestes s'adeqüen a les noves funcions que acabem de comentar, al mateix temps que s'introdueixen criteris de lliure competència entre aquests professionals, atès que se'ls faculta per pactar amb el client un increment o una disminució de fins a 12 punts percentuals sobre les quanties de l'aranzel.
Cal assenyalar, per acabar, que el Consell General del Poder Judicial ha informat sobre aquest Reial decret.
En virtut d'això, a proposta del ministre de Justícia, d'acord amb el Consell d'Estat i amb la deliberació prèvia del Consell de Ministres en la reunió del dia 7 de novembre de 2003,
S'aprova l'aranzel de drets dels procuradors dels tribunals, que s'insereix a continuació.
Els drets d'aranzel poden ser objecte d'un increment o una disminució de fins a 12 punts percentuals quan així ho acordi expressament el procurador amb el seu representat per determinar els honoraris corresponents a la seva actuació professional.
Aquest aranzel regula els drets meritats pels procuradors en tota classe d'assumptes judicials i davant les administracions públiques, i en queden exclosos els que corresponguin al procurador per la resta de feines i gestions que dugui a terme d'acord amb el que disposen els articles 1709 i 1544 del Codi civil i altres normes aplicables.
Per als assumptes en tramitació quan entri en vigor aquest Reial decret s'han d'aplicar les quanties del nou aranzel exclusivament per als períodes o actuacions que s'iniciïn amb posterioritat a l'entrada en vigor.
Sens perjudici del que disposa l'apartat anterior, s'han de respectar i han de mantenir els seus efectes els acords ja assolits a l'entrada en vigor d'aquest Reial decret entre els procuradors i els seus representats sobre increments i disminucions dels drets d'aranzel, d'acord amb el que disposa l'article 34 de l'Estatut general dels procuradors dels tribunals d'Espanya, aprovat pel Reial decret 1281/2002, de 5 de desembre.
Queda derogat el Reial decret 1162/1991, de 22 de juliol, pel qual s'aprova l'aranzel de drets dels procuradors dels tribunals, així com les normes del mateix rang o inferior que s'hi oposin.
Es modifica l'apartat 1 de l'article 34 de l'Estatut general dels procuradors dels tribunals d'Espanya, aprovat pel Reial decret 1281/2002, de 5 de desembre, que queda redactat en els termes següents: «1.
En el seu exercici professional els procuradors han de percebre els drets que fixin les disposicions aranzelàries vigents.»
Aquest Reial decret entrarà en vigor l'endemà d'haver-se publicat en el Butlletí Oficial de l'Estat.
En tota classe de procediments de quantia determinada d'acord amb la Llei d'enjudiciament civil, llevat d'una disposició específica que en reguli la percepció, el procurador ha de percebre els seus drets d'acord amb l'escala següent:
Per cada 6.010,12 euros o fracció que excedeixi els 601.012,10 euros es meriten 11,24 euros.
En els procediments en els quals no es pugui determinar o no s'hagi determinat la quantia durant la substanciació del procediment, o que tinguin per objecte matèries no susceptibles de quantificació econòmica, i en els quals no tingui fixat expressament un concepte especial de percepció de drets en aquest aranzel, el procurador merita la quantitat de 260 euros.
En el judici ordinari, cada procurador que hi intervingui ha de percebre un 10 per cent més dels drets fixats anteriorment en aquest article.
La quantia litigiosa s'ha de regular d'acord amb el que estableixen els articles 251 i 252 de la Llei d'enjudiciament civil, i s'han d'aplicar els drets aranzelaris en els termes següents:
a ) El procurador merita els seus drets de conformitat amb el principal reclamat en la demanda, al qual s'han de sumar les quantitats reclamades per a interessos ordinaris i moratoris vençuts, així com les ampliacions i les altres que se sol·licitin o resultin en execució de sentència.
b ) En les demandes reconvencionals i acumulacions, meriten els drets que corresponguin d'acord amb la quantia, amb independència dels corresponents a la demanda principal.
c ) En les acumulacions de processos el procurador merita els seus drets per la quantia de les accions que exerceixi o de les que s'exerceixin contra ell.
d ) En els processos regulats en la legislació sobre arrendaments rústics i urbans s'ha d'aplicar l'article 1, amb una reducció del 20 per cent en els supòsits d'arrendaments rústics.
e ) En els processos sobre arrendaments subjectes a la legislació especial d'arrendaments rústics i urbans, llevat que tinguin per objecte la reclamació de quantitats, en què cal atenirse a l'import de les reclamades, la quantia ha de ser l'import de la renda anual multiplicat per tres.
f ) En els judicis de desnonament per manca de pagament es merita la meitat dels drets que estableix aquest article, amb un mínim de percepció de 30 euros.
g ) En els judicis per precari, sigui rústic o urbà, s'ha de percebre la suma de 130 euros des del moment de la presentació de la demanda o de la contestació a aquesta.
En els judicis de retracte, cal ajustar-se al valor del bé.
h ) El procurador que comparegui en qualsevol mena de procediment solament a l'efecte d'assentir a la demanda ha de percebre el 25 per cent dels drets que resultin d'aplicar l'article 1.
i ) Quan la demanda s'inadmeti, el procurador ha de percebre el 25 per cent dels drets que resultin d'aplicar l'article 1.
j ) En els casos de desistiment, renúncia o transacció, el procurador ha de percebre el 70 per cent dels drets que resultin d'aplicar l'article 1, si es produeix abans de la celebració del judici.
k ) En els procediments en els quals el procurador es personi com a creditor posterior, ha de percebre el 25 per cent dels drets que resultin d'aplicar l'article 1, prenent com a base la quantia del seu crèdit.
l ) En les terceries de domini s'ha d'aplicar com a base per al càlcul dels drets el valor del bé reivindicat.
En les terceries de millor dret s'ha d'aplicar com a base per al càlcul dels drets l'import del crèdit del tercer opositor.
Per la tramitació de la qüestió de competència, acumulació de processos, recusació, incidents de nul·litat d'actuacions i reconstrucció de les actuacions, el procurador té dret a percebre la quantitat de 37,15 euros.
Per la sol·licitud de qualsevol mesura preliminar el procurador merita la quantitat de 37,15 euros.
Per qualsevol sol·licitud de taxació de costes, o pel fet d'intervenir-hi, cada procurador ha de percebre la quantitat de 22,29 euros.
En la impugnació de partides per excessives cada procurador ha de percebre la quantitat de 37,15 euros.
En la impugnació de partides per indegudes cada procurador té dret a rebre la quantitat de 37,15 euros.
Per la liquidació d'interessos, cada procurador que hi intervingui ha de percebre la quantitat de 22,29 euros.
En els processos que versin sobre filiació, paternitat, maternitat i altres que tinguin per objecte l'estat civil i la condició de les persones, així com en els d'incapacitació i declaració de prodigalitat, el procurador ha de percebre la quantitat de 89,16 euros.
En els processos d'oposició a les resolucions administratives en matèria de protecció de menors i en els processos sobre adopció, el procurador ha de percebre la quantitat de 74,30 euros.
En els processos de separació de mutu acord, o amb el consentiment del cònjuge, el procurador ha de percebre la quantitat de 37,15 euros.
En els processos de divorci de mutu acord, o amb el consentiment del cònjuge, el procurador ha de percebre la suma de 52,01 euros.
A més, el procurador ha de percebre els drets que resultin d'aplicar l'article 1 si s'aprova la petició d'aliments, de pensió compensatòria o de totes dues, prenent com a base la quantia per fixar-ne una anualitat.
Així mateix, per la liquidació del règim econòmic matrimonial, s'ha d'aplicar el 25 per cent dels drets que resultin d'aplicar l'article 1, prenent com a base la quantia de l'actiu dels béns liquidats.
Per la sol·licitud o intervenció en mesures provisionals, cada procurador merita 52,01 euros.
En el procediment de separació contenciós, cada procurador té dret a percebre la quantitat de 59,44 euros.
En els processos de divorci i nul·litat contenciosos, el procurador té dret a la quantitat de 74,30 euros.
A més, el procurador merita el que estableix l'article 1 per la petició d'aliments, de pensió compensatòria o de totes dues, prenent com a base una anualitat.
Per la sol·licitud de litis expensae ha de percebre els drets fixats a l'article 1, prenent com a base la quantia que es fixi.
Així mateix, per la intervenció en la dissolució del règim de societat de guanys s'ha d'aplicar el 25 per cent dels drets que resultin d'aplicar l'escala de l'article 1, prenent com a base la quantia de l'actiu dels béns.
Per la liquidació del règim econòmic matrimonial, s'ha d'aplicar el 50 per cent dels drets que resultin d'aplicar l'escala de l'article 1, prenent com a base la quantia de l'actiu dels béns.
Per la tramitació o intervenció en la modificació de mesures definitives no pecuniàries, cada procurador ha de percebre els mateixos drets que corresponguin al procediment que es tracti de modificar.
Per la modificació de mesures definitives pecuniàries, cada procurador merita els seus drets aplicant l'escala de l'article 1, prenent com a base la diferència de l'anualitat reconeguda i la que es pretengui obtenir.
Per la sol·licitud de mesures dels progenitors no cònjuges, cada procurador ha de percebre la quantitat de 60 euros.
Si a més es formula una petició d'aliments, s'han de percebre els drets d'acord amb el que estableix l'article 1, prenent com a base una anualitat per calcular-la.
Per la sol·licitud de compliment d'obligacions pecuniàries, cada procurador ha de percebre els seus drets aplicant el 50 per cent dels drets que resultin d'aplicar l'escala de l'article 1, prenent com a base la quantitat reclamada amb un mínim de 30 euros.
Per la sol·licitud de compliment d'obligacions no pecuniàries, cada procurador té dret a percebre la quantitat de 30 euros.
Per l'execució dels efectes civils de sentències de separació, divorci o nul·litat de matrimoni, cada procurador ha de percebre la quantitat de 44,58 euros.
En els judicis d'abintestat i procediment per a la divisió de l'herència, testamentaria i en l'adjudicació de béns a què estiguin cridades diverses persones sense designació de noms, s'ha de percebre el 75 per cent dels drets que resultin d'aplicar l'escala de l'article 1, prenent com a base la quantia del cabal hereditari.
Si es planteja la inclusió o exclusió de béns, s'ha d'aplicar, a més, l'escala de l'article 1, prenent com a base el valor dels béns de què es tracti.
El procurador ha de rebre la quantitat de 35 euros pel conjunt de la seva intervenció en el procés monitori, llevat que hi sigui aplicable el que disposa l'apartat següent.
Si en aquesta fase s'obté el cobrament del que es reclama, s'ha de percebre únicament el 25 per cent dels drets fixats a l'article 1, amb un mínim de 35 euros.
Si hi ha oposició o execució, s'ha d'aplicar el que disposen els articles 1 i 26, respectivament.
En els procediments canviaris, cada procurador ha de percebre els drets que corresponguin en aplicació de l'article 1, i la quantia s'ha de determinar per la suma del principal, interessos i costes per les quals es despatxi l'execució.
Si es denega l'execució, es merita el 25 per cent dels drets que corresponguin segons l'escala de l'article 1.
En els casos d'oposició, cada procurador que hi intervingui ha de percebre un 10 per cent addicional dels drets fixats a l'article 1.
Si el deutor satisfà l'import del que es reclama per principal, interessos i costes en el termini de 10 dies des que es produeixi el requeriment de pagament, el procurador ha de percebre únicament el 70 per cent dels drets que estableix l'article 1.
En els processos que versin sobre títols nobiliaris o sobre qualsevol altre dret de la mateixa mena, els drets que s'han de percebre són de 668,77 euros.
En els processos que es tramitin d'acord amb el que disposa l'article 41 de la Llei hipotecària, cada procurador ha de percebre el 75 per cent dels drets que resultin d'aplicar l'article 1, prenent com a base per calcular els seus drets el valor dels béns objecte d'execució.
En les accions hipotecàries exercides d'acord amb el que disposen els articles 129 i següents de la Llei hipotecària i en els d'hipoteca naval, cada procurador ha de percebre els drets de conformitat amb el que estableix aquest aranzel per als procediments d'execució dinerària de títols no judicials.
En els processos sumaris de la Llei sobre hipoteca mobiliària i penyora sense desplaçament, s'han de percebre els drets fixats a l'article 1.
En els altres processos de la Llei hipotecària, llevat de l'expedient de domini, s'han de percebre 27,86 euros i, si hi ha oposició, 55,73 euros.
En els expedients de domini a què es refereix l'article 201 de la Llei hipotecària, i en aquells a què fa referència l'article 313 del seu Reglament, es merita, sobre el valor dels immobles o drets reals, un terç dels drets que corresponguin a l'aplicació de l'escala de l'article 1.
S'ha d'aplicar el que estableix aquest article sens perjudici del que estableix l'article 26.6. a i b.
En els processos per violació de patents i en aquells en què es pretengui la declaració de patents, així com en els processos de cessació de l'activitat il·lícita i en aquells en què s'exerceixi l'acció de cessació en matèria de propietat intel·lectual, es merita la suma de 297,24 euros, amb independència dels drets que corresponguin per l'acció d'indemnització si escau.
Pels processos de rectificació en matèria de publicitat i en aquells en què s'exerceixi l'acció de cessació, el procurador ha de percebre la suma de 297,24 euros.
Per la resta de processos en matèria de publicitat il·lícita, el procurador ha de percebre la suma de 371,54 euros.
Pels processos que no tinguin una quantia determinada en matèria de competència deslleial, el procurador ha de rebre la suma de 334,38 euros.
En els processos d'impugnació d'acords socials de les societats anònimes i altres societats mercantils i cooperatives, cada procurador merita els drets que li corresponguin de conformitat amb l'article 1.
En els processos de revisió d'acords de societats cooperatives la quantitat resultant s'ha de reduir un 25 per cent.
Si se sol·licita la suspensió de l'acord impugnat, s'ha de percebre a més la quantitat de 36 euros.
En la sol·licitud de convocatòria de junta general cada procurador ha de percebre la quantitat de 45 euros.
En el procediment de formalització judicial d'arbitratge seguit d'acord amb el que disposa la legislació vigent sobre arbitratge, cada procurador merita la suma de 89,16 euros.
En els supòsits d'auxili jurisdiccional que preveu la legislació sobre arbitratge, els drets ascendeixen a 37,15 euros.
Per la sol·licitud d'habilitació de fons i reclamació de comptes el procurador ha de percebre la quantitat de 18,57 euros, sens perjudici dels drets que corresponguin per l'execució i la via de constrenyiment.
Per la impugnació de la resolució per la qual es concedeix o denega la justícia gratuïta, cada procurador que hi intervingui té dret a cobrar la quantitat de 30 euros.
En els procediments sobre concurs serveix de base per regular els drets que es meritin, llevat que específicament es disposi una altra cosa, el passiu que resulti de la llista definitiva de creditors presentada per l'administració concursal.
El procurador que insti el concurs, ja sigui necessari o voluntari, ha de percebre els drets que li corresponguin d'acord amb l'escala següent:
Per cada 6.010,12 euros o fracció que excedeixi els 601.012,10 euros, el procurador té dret a percebre 16,52 euros.
La percepció dels drets es regeix per les regles següents:
a ) El 50 per cent dels drets assignats correspon a la secció primera.
b ) L'altre 50 per cent dels drets correspon a les cinc seccions restants, a raó d'un 10 per cent per cada secció.
Si es denega l'admissió del concurs, el procurador que la va instar ha de percebre el 25 per cent dels drets que estableix l'article 19.
El procurador que representi un o diversos creditors ha de percebre, per cada un d'ells, la meitat dels drets que estableix l'article 19, prenent com a base la quantia de cada un dels crèdits que representi.
El procurador de l'administració del concurs merita el 25 per cent dels drets fixats a l'article 19, prenent com a base per al càlcul el total del passiu.
El procurador del concursat ha de percebre els mateixos drets, quan no sigui el qui va instar el concurs.
Per cada assistència a les juntes que se celebrin en el concurs, el procurador ha de percebre 33,44 euros.
Pels procediments que es tramitin durant el concurs de conformitat amb les regles establertes per a l'incident concursal i que tinguin quantia pròpia i clarament diferenciada de la massa passiva del concurs, el procurador que hi intervingui ha de percebre els seus drets d'acord amb l'escala de l'article 1 de l'aranzel.
Si no és possible determinar la quantia d'aquests incidents o es confon amb la de la massa passiva, cal atenir-se al que disposa l'apartat 3 de l'article 1 de l'aranzel per a judicis de quantia indeterminada.
En tot cas, els incidents promoguts enfront de la llista de creditors s'han de minutar com de quantia indeterminada.
Per la sol·licitud de remoció de dipòsit, la presentació de documents fora del termini de prova, l'aixecament i la cancel·lació d'embargament, la determinació de quantia, la cessió de rematada, la subrogació de drets i el desistiment, el procurador té dret a percebre la quantitat de 22,29 euros per cadascuna de les incidències.
Per la sol·licitud de les mesures que tendeixin a assegurar el resultat del procediment, com ara actuacions anticipades de prova, anotacions preventives d'embargament en qualsevol registre públic, i les seves pròrrogues, oposició a l'embargament per un tercer, retenció de sous, saldos, ampliacions d'embargaments i demandes, així com embargaments en rebel·lia, el procurador merita la quantitat de 37,15 euros per cadascuna de les incidències.
Per les actuacions d'investigació patrimonial que s'hagin realitzat, el procurador merita la quantitat de 30 euros.
Per la consignació, constitució i retirada d'avals, dipòsits i manaments judicials o de devolució, efectes públics, accions o valors, el procurador ha de percebre els drets d'acord amb l'escala següent, per cadascun dels conceptes esmentats:
Per cada 6.010,12 euros o fracció, 1,25 euros.
Per la constitució i retirada de dipòsits en efectiu es meriten els drets que corresponguin de conformitat amb l'escala anterior reduïts un 15 per cent.
En els procediments d'execució regulats en aquest capítol la quantia s'ha de determinar per la suma del principal més els interessos i costes pels quals es despatxi l'execució.
Per la sol·licitud o demanda executiva i el despatx de l'execució forçosa de resolucions fermes, el procurador ha de percebre els drets que li corresponguin d'acord amb el que disposa l'article 1.
Si s'inicia la via de constrenyiment, el procurador ha de percebre el 50 per cent dels drets que resultin d'aplicar l'article 1 fins que finalitzi.
Per la tramitació de la demanda executiva de títols no judicials, el procurador ha de percebre els drets que li corresponguin de conformitat amb l'article 1, des de la presentació de la demanda fins a l'inici de la via de constrenyiment.
Una vegada iniciada la via de constrenyiment, ha de percebre, fins que finalitzi, el 50 per cent més dels drets que resultin d'aplicar l'article 1.
Quan es tracti de béns hipotecats o pignorats, el procurador ha de percebre el 75 per cent dels drets que resultin d'aplicar l'escala de l'article 1, prenent com a base per calcular els drets la responsabilitat reclamada de cada finca independent.
En cas d'oposició s'han d'incrementar un 25 per cent els drets que resultin d'aplicar l'escala de l'article 1.
Si es denega el despatx de l'execució, s'ha de percebre un 15 per cent dels drets que resultin d'aplicar l'escala de l'article 1.
En les execucions que tinguin per objecte el lliurament d'una cosa moble, el lliurament d'una cosa genèrica o indeterminada, així com en les obligacions de fer i no fer, el procurador ha de percebre la suma de 18,57 euros en els judicis verbals i de 33,44 euros en els judicis ordinaris, si es fa voluntàriament.
Si hi ha oposició, el procurador ha de percebre, a més, el 50 per cent dels drets que resultin d'aplicar l'article 1.
Per a la tramitació de l'execució provisional, cal atenir-se al que disposen els apartats 2 i 4.
Per la sol·licitud de la possessió de béns immobles, en qualsevol classe de procediment, el procurador ha de percebre la quantitat de 30 euros per cada finca.
Per la petició i tramitació del llançament, en qualsevol classe de procediment, el procurador ha de percebre, a més, el 25 per cent dels drets que li corresponguin de conformitat amb l'article 1.
Si hi ha oposició, els drets del procurador s'han d'incrementar amb la quantitat que resulti de reduir un 50 per cent els drets obtinguts en aplicar l'escala de l'article 1.
En les execucions que tinguin per objecte la liquidació de danys i perjudicis, fruits i rendes i liquidació de rendes, el procurador ha de percebre la quantitat de 45 euros.
Si hi ha oposició, s'ha de minutar de conformitat amb el procediment corresponent, aplicant l'article 1.
A l'efecte d'aquest aranzel, les administracions de béns són independents dels judicis o assumptes de què derivin.
Per la mera sol·licitud de l'administració judicial, el procurador ha de percebre 45 euros.
Els drets del procurador en les administracions comprenen fins i tot la rendició de comptes i es meriten d'acord amb les escales següents:
Si hi ha oposició per a l'aprovació de comptes, s'han de percebre 37,15 euros.
Per la sol·licitud de qualsevol mesura cautelar, incloses les del capítol I del títol VI del llibre III de la Llei d'enjudiciament civil, el procurador té dret a percebre la quantitat de 30 euros.
Si es formalitza oposició a la mesura, merita el 25 per cent dels drets que li corresponguin de conformitat amb l'article 1, atenent la quantia de la sol·licitud.
Per la intervenció en els actes de conciliació, el procurador merita la quantitat de 22,29 euros.
Per l'execució del que s'hagi convingut en un acte de conciliació, es meriten els drets fixats per a l'execució de títols judicials.
En l'expedient sobre declaració d'hereus que tingui per objectiu exclusiu obtenir pensions, el procurador té dret a cobrar 22,29 euros.
En els mateixos expedients, quan no formin part del procés universal i no tinguin per objecte exclusiu el que s'ha esmentat en l'apartat anterior, el procurador merita 74,30 euros, si no es coneix la quantia del cabal hereditari o és inferior a 12.020 euros.
Si és superior a aquesta quantitat, s'ha d'aplicar l'escala següent:
Per cada 6.010,12 euros o fracció de més, 6,61 euros.
S'han de percebre les mateixes quantitats en l'aprovació de les operacions testamentàries i en els expedients en què es tracti de l'aprovació de comptes que els marmessors hagin de retre davant el jutjat.
El procurador té dret a percebre la quantitat de 37,15 euros per als expedients següents:
a ) En els expedients d'informació per a perpètua memòria i per a dispensa de llei.
b ) En les habilitacions per comparèixer en judici.
c ) En els expedients de jurisdicció voluntària derivats del que disposen els títols IX i X del llibre I del Codi civil.
d ) En els expedients de cessació judicial de l'acolliment.
e ) En els expedients de dispensa d'impediments matrimonials.
f ) En els expedients de constitució de la tutela, incloses la constitució de fiança i la formació d'inventari.
g ) En els expedients d'autorització judicial dels apartats 1, 3 i 4 de l'article 271 del Codi civil.
h ) En els expedients relatius al dret de successions que no tinguin previsió específica en aquest capítol.
Si en algun dels expedients de l'apartat anterior hi ha oposició en judici, els procuradors que hi intervinguin han de percebre 74,30 euros.
En els expedients de mort i d'absència, inclòs el nomenament de defensor de l'article 181 del Codi civil, i altres institucions anàlogues, el procurador ha de percebre 37,15 euros.
El procurador que intervingui en la constitució de fiança, l'inventari de béns i el lliurament a l'administrador en els expedients de declaració d'absència o de mort merita els drets que resultin d'aplicar l'escala de l'article 22.3, reduïts a la meitat.
Quan es formalitzi oposició, s'han de percebre 37,15 euros.
En els expedients d'extinció de les situacions de desaparició, absència i declaració de mort, es meriten 26 euros.
En els expedients per gravar o alienar béns dels qui estan subjectes a pàtria potestat o tutela, ampliació de gravàmens d'aquests i transacció dels seus drets, s'ha d'aplicar l'escala de l'article 29 i per regular els drets ha de servir de base el tipus a què es faci la venda, l'import del gravamen que es constitueixi, ampliï o cancel·li o el valor del dret objecte de la transacció.
En els expedients sobre delimitació i amollonament el procurador merita un terç dels drets que corresponguin a l'aplicació de l'escala de l'article 1.
Quan el procurador comparegui solament a l'efecte de sol·licitar el sobreseïment de l'expedient, té dret a percebre 26 euros.
Quan es formalitzi oposició, els drets s'han d'incrementar un 50 per cent.
En els expedients sobre subhastes judicials voluntàries, es merita el 15 per cent dels drets que resultin d'aplicar l'escala de l'article 1, prenent com a base per determinar la quantia el valor del bé subhastat.
Per cada nova sol·licitud de subhasta es té dret al 50 per cent del que s'ha establert anteriorment.
En els expedients de consignació judicial o en pagament, s'ha d'aplicar el que disposa l'article 25, amb una percepció mínima de 7,43 euros.
En els expedients sobre acceptació i repudiació d'herència a benefici d'inventari i dret a deliberar, es meriten 59,44 euros.
En els expedients sobre acceptació d'herència pels creditors es merita el 40 per cent dels drets que resultin d'aplicar l'escala de l'article 1.
La percepció mínima ha de ser de 22,29 euros.
En els expedients de dipòsit i reconeixement d'efectes mercantils, el procurador merita 29,72 euros.
En els expedients d'embargament i dipòsit provisional del valor d'una lletra de canvi, es merita el 2 per cent del valor de la lletra, amb un mínim de 26 euros i un màxim de 111,46 euros.
El procurador que intervingui en els expedients de nomenament de perits, o de coadministrador en les societats col·lectives i comanditàries, té dret a percebre 29,72 euros.
En els expedients sobre exhibició o reconeixement de llibres, correspondència i altres documents dels empresaris, el procurador té dret a cobrar 29,72 euros.
En els expedients sobre denúncia de sostracció, pèrdua o destrucció de documents de crèdit i efectes al portador, es meriten 37,15 euros, i s'ha de duplicar la percepció en cas d'oposició a la denúncia.
En l'expedient de qualificació d'avaries i liquidació d'avaria grossa i contribució a aquesta, els drets es meriten d'acord amb l'escala següent:
Quan excedeixi els 30.050,61 euros, 99,16 euros.
En els procediments de descàrrega, abandonament i intervenció d'efectes mercantils, el procurador té dret a cobrar 26 euros, i cal duplicar la percepció en cas d'oposició.
En aquest tipus de procediment, regulat a l'article 2161 de la Llei d'enjudiciament civil de 1881, es meriten els drets de conformitat amb el valor de la taxació i d'acord amb l'escala següent:
Per cada 6.010,12 euros més o fracció, 3,31 euros.
S'han de percebre les mateixes quantitats en l'expedient sobre venda de naus, i cal regular els drets pel valor de la taxació d'aquestes.
En els expedients de reparació de naus, els drets es meriten segons el valor de la reparació d'acord amb l'escala d'aquest article.
En l'expedient sobre préstec a la ventura i en el de requeriment al consignatari per al pagament de nolis i en la informació judicial a què es refereix la regla 10a de l'article 2161 de la Llei d'enjudiciament civil, es meriten 37,15 euros.
En els procediments de petició d'una segona còpia, el procurador té dret a rebre 11,14 euros.
En els expedients a què donin lloc els casos de queixa a què es refereixen els articles 2168 i 2169 de la Llei d'enjudiciament civil de 1881, o sobre la informació i constància per avaria, arribada forçosa, naufragi o qualsevol altre fet, es merita la quantitat de 29,72 euros.
En l'expedient per fer constar el sinistre, la quantia i la venda d'efectes avariats, es merita el 2 per cent de la taxació amb un mínim de 26 euros.
Per la tramitació dels expedients d'inscripció fora de termini, canvi de nom, de cognoms o de nacionalitat, el procurador ha de percebre 37,15 euros.
Per la tramitació de qualsevol altre expedient davant el Registre Civil, es té dret a 29,72 euros.
Per la formulació i impugnació del recurs de reposició i el d'aclariment, el procurador ha de percebre la quantitat de 22,29 euros per recurs.
Per la tramitació del recurs d'apel·lació, el procurador merita els drets regulats en aquest aranzel per a la primera instància, amb un increment del 20 per cent.
La meritació d'aquests drets s'ha de dur a terme de la manera següent:
a ) Per la interposició de l'apel·lació, la formalització i oposició o impugnació de la resolució, i el seu trasllat posterior davant el jutjat de primera instància, el procurador ha de percebre el 60 per cent dels drets del recurs.
b ) Per la intervenció del procurador davant l'Audiència Provincial en el tràmit fins a la sentència, inclosa la designació de domicili o la recepció de notificacions, el procurador ha de percebre el 40 per cent restant.
La quantitat mínima que ha de percebre per tot el recurs d'apel·lació és de 55,73 euros.
En els recursos de queixa, el procurador ha de percebre 26 euros.
Per la preparació i interposició del recurs extraordinari d'infracció processal, el recurs de cassació foral davant el tribunal superior de justícia i el recurs de cassació per infracció de normes, davant la sala de l'audiència provincial que va dictar la sentència objecte de recurs, el procurador recurrent ha de percebre el 60 per cent dels drets que li corresponen en aquesta instància.
Per la tramitació dels recursos a què fa referència l'apartat anterior, incloent-hi la formalització de l'oposició, davant el tribunal superior de justícia o el Tribunal Suprem, en cada cas, cada procurador personat ha de percebre el 40 per cent restant.
Si el recurs de cassació no s'admet en el supòsit que preveu l'apartat 2.3 de l'article 483 de la Llei d'enjudiciament civil, es merita el 50 per cent del primer període.
Per l'actuació del procurador en la fase d'instrucció, sigui quin sigui el concepte en què intervingui davant els jutjats d'instrucció, ha de percebre la quantitat de 33,44 euros.
Si la denúncia s'arxiva o la querella no s'admet a tràmit, el procurador ha de percebre 11,14 euros.
En els judicis de faltes el procurador ha de percebre 23,78 euros per intervenir-hi, sigui quin sigui el concepte en què comparegui i sens perjudici del que correspongui per l'exercici de l'acció civil.
Per l'actuació en la fase de procediment abreujat, sigui quin sigui el concepte en què comparegui, el procurador ha de percebre 33,44 euros.
Per l'actuació en la fase de judici oral davant els jutjats penals, sigui quin sigui el concepte en què comparegui i sens perjudici del que correspongui per l'exercici de l'acció civil, el procurador ha de percebre 33,44 euros.
El procurador que intervingui en la fase del procés davant d'òrgans col·legiats ha de percebre 33,44 euros, sigui quin sigui el concepte en què comparegui i sens perjudici del que correspongui per l'exercici de l'acció civil.
En els procediments de la Llei del jurat, sigui quin sigui el concepte en què comparegui i amb independència de l'acció civil, ha de percebre 66 euros.
Sigui quin sigui el concepte en què comparegui i amb independència de l'acció civil, el procurador té dret a percebre:
a ) Per les apel·lacions dels judicis de faltes, 29,72 euros.
b ) Pels altres recursos davant d'òrgans col·legiats, 33,44 euros.
c ) Pels recursos de queixa, reforma i aclariment contra interlocutòries o qualsevol altra resolució, sigui quina sigui la representació que exerceixi, 14,86 euros.
Els drets que s'han de percebre en els recursos d'apel·lació, que es tramiten per escrit, hi hagi o no acumulació d'accions, es meriten en dos períodes:
a ) Des que s'interposa el recurs fins que es remet a l'òrgan superior, el 50 per cent, tant del tràmit com de l'acció civil, si escau.
b ) Des que arriba a l'òrgan superior fins a la sentència, el 50 per cent tant del tràmit com de l'acció civil, si escau.
En els recursos penals amb vista, els períodes es distribueixen:
a ) El 70 per cent des de la personació fins al dia de la vista.
b ) El 30 per cent restant, fins a la finalització del recurs.
Per la interposició dels recursos de cassació i de revisió en l'ordre penal, el procurador té dret a percebre 148,62 euros.
Si no s'admet a tràmit, té dret a 104,03 euros.
Si, un cop presentat un recurs, no s'admet a tràmit o es declara desert, el procurador ha de percebre el 50 per cent de la quantia que correspongui de conformitat amb el que disposa l'article 59.
Per la intervenció en el tràmit d'executòria penal, sigui quin sigui el concepte en què es personi, el procurador ha de percebre 14,86 euros.
Quan l'acció civil s'exerceixi en la forma que determina l'article 112 de la Llei d'enjudiciament criminal i la sentència condemni a pagar una quantitat líquida derivada de responsabilitat civil, es meriten 29,72 euros.
Quan l'acció civil s'exerceixi en la forma que determina l'article 113 de la Llei d'enjudiciament criminal i la sentència condemni a pagar una quantitat líquida derivada de responsabilitat civil, es merita el 50 per cent dels drets fixats per aquest aranzel en matèria civil, sense que en cap cas la meritació resulti inferior a 29,72 euros.
Si s'exerceix l'acció civil en la forma que determinen els articles 112 o 113 de la Llei d'enjudiciament criminal i s'acorda en transacció el pagament d'una quantitat líquida derivada de la responsabilitat civil, el procurador té dret a percebre la quantitat de 29,72 euros.
Per la taxació de costes i liquidació d'interessos en els procediments penals i altres incidències, el procurador ha de percebre els mateixos drets que els regulats per als procediments civils.
Per la intervenció davant els jutjats de menors, el procurador ha de percebre 29,72 euros.
Per les apel·lacions de les resolucions dels jutjats esmentats, s'han de percebre 37,15 euros.
Per la intervenció davant els jutjats de vigilància penitenciària, el procurador ha de percebre la suma de 39 euros.
Per les apel·lacions de les resolucions dels jutjats esmentats, s'han de percebre 39 euros.
En tota classe de recursos o processos contenciosos administratius en què intervinguin davant dels jutjats contenciosos o davant de sales d'aquesta jurisdicció, els procuradors dels tribunals meriten els seus drets d'acord amb l'article 1.
La quantia s'ha de determinar de conformitat amb el que disposen les regles que conté la Llei reguladora de la jurisdicció contenciosa administrativa.
Si els recursos o processos són de quantia inestimable, han de percebre:
a ) Davant dels jutjats contenciosos administratius, 260,08 euros.
b ) Davant dels jutjats centrals contenciosos administratius, l'Audiència Nacional i els
Si el recurs no s'admet o se'n desisteix sense haver donat lloc a cap tramitació, el procurador ha de percebre el 10 per cent dels drets que resultin d'aplicar l'article 1.
Si, un cop admès el recurs, no es formalitza la demanda, el procurador ha de cobrar el 15 per cent dels drets que resultin d'aplicar l'article 1.
Per la tramitació de les mesures cautelars, en qualsevol procediment, davant la jurisdicció contenciosa administrativa, el procurador ha de percebre la quantitat de 37,15 euros.
Si es formalitza oposició a la mesura, el procurador ha de percebre el 25 per cent dels drets que resultin d'aplicar l'escala de l'article 1, corresponent a la quantia de la sol·licitud.
Per la intervenció en la petició de suspensió de l'acte objecte de recurs, s'ha de percebre la quantitat de 37,15 euros.
Per la sol·licitud d'acumulació i ampliació d'expedients, es merita la quantitat de 54,24 euros.
En els recursos de súplica contra provisions i interlocutòries, el procurador té dret a percebre la suma de 26 euros.
Ha de rebre la mateixa quantitat per la revisió de diligències d'ordenació, proposicions i similars.
Per la tramitació del recurs d'apel·lació contra sentències en aquesta jurisdicció, el procurador ha de percebre els seus drets de conformitat amb l'article 1 i d'acord amb les regles següents:
a ) El 60 per cent correspon a la interposició del recurs davant el jutjat a quo.
b ) El 40 per cent restant per la tramitació davant el jutjat o tribunal ad quem.
Per la preparació, interposició i formalització de l'oposició en els recursos de cassació, el procurador ha de percebre els seus drets d'acord amb el que s'ha establert en la primera instància i seguint les regles següents:
a ) El 20 per cent correspon a la preparació del recurs davant el tribunal que dicti la sentència objecte de recurs.
b ) El 80 per cent restant per la personació i la interposició del recurs, així com per la formalització de l'oposició, si s'escau.
En qualsevol altre recurs extraordinari que s'interposi, el procurador merita la quantitat de 40 euros.
En els procediments d'execució de sentència, sigui provisional o definitiva, s'han d'aplicar les normes d'execució de la jurisdicció civil, així com per a les taxacions de costes, les liquidacions d'interessos i les seves incidències.
En els recursos i reclamacions que es formulin davant de qualsevol òrgan de les administracions públiques, el procurador ha de percebre els seus drets d'acord amb el que disposa l'article 1, amb una reducció del 50 per cent.
Per la personació en els actes de conciliació davant d'organismes administratius i davant dels jutjats socials, siguin preceptius o potestatius, el procurador ha de percebre 22,29 euros.
Per la intervenció en la primera instància dels procediments de l'ordre social, en representació de qualsevol de les parts, el procurador té dret a percebre el 35 per cent de l'escala de l'article 1.
Per determinar la quantia, en procediments d'acomiadament, s'ha de tenir com a base la indemnització d'acomiadament per calcular els drets; per als procediments sobre invalidesa, s'ha de prendre com a base una anualitat de la remuneració que percebi.
En els de tutela dels drets de llibertat sindical, el procurador merita 44,58 euros.
Per a la resta de procediments en què no se'n pugui determinar la quantia, el procurador ha de percebre 200 euros.
Per la interposició i tramitació del recurs de suplicació davant el jutjat social, el procurador ha de percebre 33,44 euros.
Per la tramitació del recurs de suplicació davant la sala social del tribunal superior de justícia, el procurador merita 22,29 euros.
Per la intervenció en els recursos de cassació i revisió, el procurador merita el 75 per cent dels drets corresponents a aquests en l'ordre civil.
En el cas de recursos contra interlocutòries i provisions i altres incidències, així com per l'execució, s'han de percebre els mateixos drets que els que preveuen els articles 48, 49, 24 i 26, respectivament, per a l'ordre civil.
En tota classe de recursos i procediments que es formulin davant del Tribunal Constitucional, el procurador merita els seus drets en aplicació dels principis retributius que estableix aquest aranzel per als recursos de què coneix el Tribunal Suprem en matèria civil.
Per la tramitació de les mesures cautelars té dret a percebre la quantitat de 37,15 euros.
Si es formalitza oposició a la mesura, merita el 25 per cent de l'article 1, corresponent a la quantia de la sol·licitud.
Per les actuacions als tribunals eclesiàstics, els procuradors han de percebre els drets següents:
a ) Per les causes de separació conjugal:
b ) Per les causes de nul·litat de matrimoni, 600 euros.
c ) Per les actuacions davant el Tribunal de la Rota, 800 euros.
El procurador ha de percebre, a més dels drets que li corresponguin, el reintegrament de les despeses que hagi anticipat per la part que representi.
Si, per qualsevol causa, durant la tramitació del procediment, cessa en la representació que exerceix, només tindrà dret al reintegrament de les bestretes i a la part proporcional dels drets corresponents al moment en què va cessar, que ha de fixar de comú acord amb el procurador que el substitueixi.
Si els procuradors no arriben a posar-se d'acord en la distribució dels drets corresponents al període en què s'esdevingui la substitució, han de sotmetre la discrepància a la junta del col·legi respectiu, perquè resolgui el que sigui oportú.
Per la tramitació dels exhorts, manaments, oficis i altres actes de comunicació amb altres organismes públics, entitats públiques, privades o particulars, o pel fet d'intervenir-hi, el procurador ha de percebre:
b ) Si no s'indica o es dedueix la quantia, o és inestimable, merita 13 euros.
El procurador que hagi d'acompanyar la comissió judicial assistint, ell mateix o per mitjà d'un altre procurador en qui hagi delegat la intervenció, en el compliment d'un exhort, d'un despatx o d'una diligència, fora del local del jutjat a la mateixa població o en una altra, té dret a percebre 22,29 euros.
Quan el procurador hagi de sortir fora de la població de la seva residència, però dins del partit judicial, per raó de qualsevol assumpte o diligència o per complir exhorts, oficis o manaments, merita 14,86 euros, percepció compatible amb els seus drets en l'assumpte.
En tot cas, són a compte del client totes les despeses que la sortida origini al procurador.
El procurador ha de percebre, per obtenir i autoritzar còpies, la quantitat de 0,16 euros per full, i són a compte del procurador les despeses que aquestes originin.
En els comptes que formulin els procuradors per fer efectius els seus drets s'han d'indicar els articles de l'aranzel aplicables a cadascun dels punts que aquests comptes continguin o de les diligències o despeses a què es refereixin.
El procurador ha de conservar els justificants de les despeses i bestretes fetes i està obligat a exhibir-los al client, a qui n'haurà de lliurar una còpia si ho reclama.
Per la sol·licitud de desglossament de documents, d'exhibició de les interlocutòries, d'expedició de testimoniatges o d'obtenció d'una còpia per qualsevol altre mitjà de reproducció admès per la llei, el procurador merita 2,97 euros.
El procurador que per excepció sigui designat al sol efecte de rebre notificacions, ha de percebre la totalitat dels drets del plet o del període en què sigui designat encara que no s'hi hagi personat.
En els judicis en què intervinguin dos procuradors en virtut d'una qüestió de competència, han de percebre a parts iguals els drets que corresponguin.
Els períodes de percepció que fixa aquest aranzel s'entenen totalment meritats des del moment de l'inici.